วันนี้ (13 ส.ค. 59) มีโอกาสได้มาร้านนี้ เนื่องจากแม่ดูรายการอาหารรายการหนึ่ง ซึ่งพามาชิมพิซซ่าและสปาเก็ตตี้ร้านนี้ เค้าว่าแป้งพิซซ่านำเข้าจากอิตาลีและใช้น้ำแร่ในการผสมแป้งพิซซ่า ทนคำเรียกร้องของแม่ไม่ไหวก็ต้องตามมากิน

จานแรกที่สั่งก็ตามรายการเลยคือ Chef Special Pizza ถาดกลาง (8 นิ้ว) 370 บาท จานนี้อร่อยรสชาดกลมกล่อมไม่ต้องปรุงเพิ่ม ตามด้วย Fettuccine Seafood with Tomato Sauce 350 บาท ซอสเข้มข้นเส้นลวกกำลังอร่อย

สั่งตามรายการครบแล้วก็สั่งที่อยากกินเพิ่ม Salmon Pizza ถาดกลาง (8 นิ้ว) 380 บาท อร่อยเช่นกิน ซุปเห็ด 130 บาท ไม่เข้มข้นมากใสๆ ซุปหัวหอม 130 บาท อันนี้ทั่วๆ ไป

แต่จานที่คิดว่าเด็ดสุดคือ ซี่โครงแกะนิวซีแลนด์ 760 บาท เนื้อแกะสั่งแบบ Medium-Well ทำออกมาได้ตามที่สั่ง เนื้อแกะนุ่มไม่เหม็นสาป มันน้อย นำไปอบชีสและเครื่องเทศตอนกินหอมอร่อย เข้ากับซอสที่ราดมา เครื่องเคียงในจานอร่อยทุกอย่าง ตั้งแต่สปาเก็ตตี้ซอสโหระพาอร่อยมาก มันฝรั่งอบก็ทำได้พอดี ผักย่างก็ดี จานนี้ลงตัวมากๆๆ

บริการดีมาก พนักงานเต็มใจบริการ คอยเก็บจาน เติมน้ำตลอด มีจุดตินิดนึงคือ พนักงานรับออเดอร์ยังขาดประสบการณ์ สอบถามอะไรเพิ่มเติมตอบไม่ค่อยได้ แต่ก็พยายามหาคำตอบให้

ราคาอาหารก็ทั่วไปตามสไตล์อาหารอิตาลี ไม่ได้แพงเวอร์ น้ำเปล่าก็ขวดละ 20 บาท ราคาทุกรายการรวม VAT แล้ว วันที่ไปจองผ่านแอพๆ นึง ได้ลดราคา 30% (เฉพาะค่าอาหาร) และทางร้านให้โพสต์ Facebook ของร้านได้ลดเพิ่มอีก 5% (เฉพาะค่าอาหาร) สรุปค่าเสียหายทั้งหมดแค่ 1458 บาท เฉลี่ยคนละ 365 บาท